b"\n_START_ARTICLE_\nArnold B\xc3\xb6cklin\n_START_SECTION_\nBiografia\n_START_PARAGRAPH_\nVa estudiar a D\xc3\xbcsseldorf, on va con\xc3\xa8ixer Ludwig Andreas Feuerbach. Encara que va comen\xc3\xa7ar com un pintor de paisatges, els seus viatges al llarg de Brussel\xc2\xb7les, Zuric, G\xc3\xa8nova i Roma el van exposar a l'art renaixentista i a l'atmosfera del Mediterrani, la qual cosa va conduir a una inclusi\xc3\xb3 de figures mitol\xc3\xb2giques i aleg\xc3\xb2riques en la seva obra. El 1866, va residir a Basilea; el 1871 a Munic; el 1885 a Hottingen (Su\xc3\xafssa) i, al final de la seva vida, a Fiesole, prop de Flor\xc3\xa8ncia. _NEWLINE_Influ\xc3\xaft pel romanticisme, per\xc3\xb2 dins l'est\xc3\xa8tica pr\xc3\xb2pia de l'art nouveau, en les seves obres sovint apareixen figures fant\xc3\xa0stiques i mitol\xc3\xb2giques, acompanyades de construccions inspirades en l'arquitectura cl\xc3\xa0ssica (que revelen sovint una obsessi\xc3\xb3 amb la mort), creant un m\xc3\xb3n estrany, de fantasia. B\xc3\xb6cklin \xc3\xa9s conegut sobretot per les seves cinc versions de L'illa dels morts.\n_START_SECTION_\nLlegat\n_START_PARAGRAPH_\nB\xc3\xb6cklin va exercir la seva influ\xc3\xa8ncia sobre pintors surrealistes com Max Ernst i Salvador Dal\xc3\xad, i sobre Giorgio de Chirico. Otto Weisert va dissenyar un tipus de lletra art nouveau el 1904 i el va anomenar Arnold B\xc3\xb6cklin en honor seu. El tipus de lletra B\xc3\xb6cklin va ser, m\xc3\xa9s tard, objecte d'apropiaci\xc3\xb3 pel moviment hippy i la seva influ\xc3\xa8ncia pot veure's tamb\xc3\xa9 en l'obra d'il\xc2\xb7lustradors de la d\xc3\xa8cada de 1970 com Roger Dean. L'artista stuckista Paul Harvey tamb\xc3\xa9 fa servir aquest tipus de lletra a la seva obra. _NEWLINE_Les pintures de B\xc3\xb6cklin, especialment L'illa dels morts, van inspirar diversos compositors rom\xc3\xa0ntics. Rakhm\xc3\xa0ninov i Heinrich Schulz-Beuthen van compondre poemes simf\xc3\xb2nics inspirats per aquesta, i el 1913 Max Reger va compondre un conjunt de Quatre poemes tonals segons B\xc3\xb6cklin, dels quals el tercer moviment \xc3\xa9s L'illa dels morts (els altres s\xc3\xb3n L'ermit\xc3\xa0 tocant el viol\xc3\xad, El joc de les ones i Bacanal)._NEWLINE_Bona part de l'obra de B\xc3\xb6cklin es conserva a Basilea i a Munic, per b\xc3\xa9 que s'ha pogut admirar en nombroses exposicions tant monogr\xc3\xa0fiques com col\xc2\xb7lectives arreu d'Europa (Museu d'Orsay, 2001-2002, Neue Pinakothek, exposici\xc3\xb3 permanent, etc.). Tanmateix, sembla que, a Catalunya, l'obra de B\xc3\xb6cklin form\xc3\xa0 part d'una exposici\xc3\xb3 per primer cop l'any 2013, a la Fundaci\xc3\xb3 Joan Mir\xc3\xb3."